જિનપિંગે ઝડપથી ચીનને મજબૂત કર્યું છે. આર્થિક અને લશ્કરી બંને રીતે. ડિપ્લોમસીમાં ચીને જાદૂ કર્યો છે. આફ્રિકામાં સૌથી વધુ અસર ચીનની છે. હમણાં એવા ખબર છે કે બલૂચો સાથે ચીનના અધિકારીઓએ ગોઠવણ કરી લીધી છે. તેના કારણે પાકિસ્તાનમાં તેણે તૈયાર કરેલા બંદરથી તીબેટ સુધીનો હાઇવે સરળતાથી બાંધી શકાય. ચીનની આ ફ્લેક્સિબિલીટી તેને પરિણામો આપી રહી છે. સામ્યવાદને વચ્ચે ક્યાંય લાવ્યા વિના માત્ર લક્ષ્યસિદ્ધિ જ કેન્દ્રમાં રાખવામાં આવે છે. જોકે આ સામ્યવાદ જિનપિંગને ઉપયોગી પણ છે. આ સામ્યવાદને કારણે જ તેઓ ધારે તે રીતે કામ કરી શકે છે. ભ્રષ્ટાચાર સામે તેણે અભિયાન ચલાવ્યું પણ હતું. તેમાં પેધા પડી ગયેલા અનેક લોકોને તેણે હટાવ્યાં. પક્ષમાં અને સરકારી તંત્રમાં બંનેમાં સાફસફાઇ કરી હતી. તેનો બેવડો ફાયદો થયો છે. તંત્રમાં સફાઈને કારણે ચીનમાં કામ કરવું સહેલું બન્યું છે. વિદેશી કંપનીઓ પોતાના ઉત્પાદન કેન્દ્રો ત્યાં ખસેડી રહી છે બીજી બાજુ આ સફાઈમાં જિનપિંગે પોતાના હરીફોને પણ સાફ કરી નાખ્યાં હતાં. સાફસફાઇમાં એ પણ ખ્યાલ રખાયો હતો કે નવેસરથી સજાવટ થાય ત્યારે પોતાને અનુકૂળ ગોઠવણ જ કરવામાં આવે.